Document ID: 32014R0733

NARIADENIE KOMISIE (EÚ) č. 733/2014
z 24. júna 2014,
ktorým sa mení nariadenie (ES) č. 1418/2007 o vývoze na zhodnotenie určitého odpadu do určitých krajín, na ktoré sa nevzťahuje rozhodnutie OECD o riadení pohybov odpadov cez štátne hranice
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1013/2006 zo 14. júna 2006 o preprave odpadu (1), a najmä na jeho článok 37,
po porade s dotknutými krajinami,
keďže:
(1)
V zmysle článku 37 nariadenia (ES) č. 1013/2006 Komisia pravidelne aktualizuje nariadenie Komisie (ES) č. 1418/2007 (2) o vývoze na zhodnotenie určitého odpadu do určitých krajín, na ktoré sa nevzťahuje rozhodnutie OECD o riadení pohybov odpadov cez štátne hranice (ďalej len „rozhodnutie OECD“ (3)). Komisii zaslala písomnú žiadosť všetkým krajinám na ktoré sa rozhodnutie OECD nevzťahuje s cieľom získať písomné potvrdenie, že určitý odpad a zmesi odpadov uvedené v prílohe III alebo IIIA k nariadeniu (ES) č. 1013/2006, ktorých vývoz nie je zakázaný podľa článku 36 uvedeného nariadenia, je možné vyvážať z Európskej únie na zhodnotenie v týchto krajinách, pričom požiadala aj o oznámenie kontrolného postupu, ktorý sa v nich prípadne uplatňuje. Komisia dostala odpovede od sedemdesiatich štyroch krajín. Príloha k nariadeniu (ES) č. 1418/2007 by sa preto mala zmeniť, aby boli zohľadnené uvedené odpovede.
(2)
Rada OECD schválila 13. februára 2013 stanovisko svojho Výboru pre environmentálnu politiku týkajúce sa dodržiavania rozhodnutia OECD zo strany Izraela. V dôsledku toho sa článok 37 ods. 2 nariadenia (ES) č. 1013/2006 na túto krajinu už nevzťahuje a položka týkajúca sa Izraela by sa preto z prílohy k nariadeniu (ES) č. 1418/2007 mala vypustiť.
(3)
Nový Zéland je krajinou, na ktorú sa vzťahuje rozhodnutie OECD. V dôsledku toho sa článok 37 ods. 2 nariadenia (ES) č. 1013/2006 na túto krajinu nevzťahuje a položka týkajúca sa Nového Zélandu by sa preto z prílohy k nariadeniu (ES) č. 1418/2007 mala vypustiť,
PRIJALA TOTO NARIADENIE:
Článok 1
Príloha k nariadeniu (ES) č. 1418/2007 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť štrnástym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. júna 2014

Labels: 3
5
20